CELEX: 32015R1952
Language: el
Date: 2015-10-29 00:00:00
Title: Εκτελεστικός κανονισμός (ΕΕ) 2015/1952 της Επιτροπής, της 29ης Οκτωβρίου 2015, για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 511/2010 του Συμβουλίου σε εισαγωγές σύρματος από μολυβδαίνιο που περιέχει κατά βάρος τουλάχιστον 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά δεν υπερβαίνει τα 4,0 mm, καταγωγής Λαϊκής Δημοκρατίας της Κίνας, σε εισαγωγές σύρματος από μολυβδαίνιο το οποίο περιέχει κατά βάρος τουλάχιστον 97 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 4,0 mm αλλά δεν υπερβαίνει τα 11,0 mm, καταγωγής Λαϊκής Δημοκρατίας της Κίνας

30.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 284/100
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/1952 ΤΗΣ ΕΠΙΤΡΟΠΉΣ
   της 29ης Οκτωβρίου 2015
   για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 511/2010 του Συμβουλίου σε εισαγωγές σύρματος από μολυβδαίνιο που περιέχει κατά βάρος τουλάχιστον 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά δεν υπερβαίνει τα 4,0 mm, καταγωγής Λαϊκής Δημοκρατίας της Κίνας, σε εισαγωγές σύρματος από μολυβδαίνιο το οποίο περιέχει κατά βάρος τουλάχιστον 97 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 4,0 mm αλλά δεν υπερβαίνει τα 11,0 mm, καταγωγής Λαϊκής Δημοκρατίας της Κίνας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), και ιδίως το άρθρο 13 παράγραφος 3,
   Εκτιμώντας τα ακόλουθα:
   1.   ΔΙΑΔΙΚΑΣΙΑ
   
   1.1.   Ισχύοντα μέτρα
   
   
               (1)
            
            
               Τον Ιούνιο του 2010, σύμφωνα με το άρθρο 5 του κανονισμού (ΕΚ) αριθ. 1225/2009 («ο βασικός κανονισμός»), το Συμβούλιο επέβαλε οριστικό δασμό αντιντάμπινγκ ύψους 64,3 % στις εισαγωγές σύρματος από μολυβδαίνιο που περιέχει κατά βάρος τουλάχιστον 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά δεν υπερβαίνει τα 4,0 mm, καταγωγής Λαϊκής Δημοκρατίας της Κίνας («η ΛΔΚ») με τον εκτελεστικό κανονισμό (ΕΕ) αριθ. 511/2010 (2) («τα ισχύοντα μέτρα», «η αρχική έρευνα»).
            
         
               (2)
            
            
               Τον Ιανουάριο του 2012, ύστερα από έρευνα κατά της καταστρατήγησης, δυνάμει του άρθρου 13 του βασικού κανονισμού, το Συμβούλιο επέκτεινε τα ισχύοντα μέτρα στις εισαγωγές του ίδιου προϊόντος που αποστέλλεται από τη Μαλαισία, είτε δηλώνεται ως καταγωγής Μαλαισίας είτε όχι, με τον εκτελεστικό κανονισμό (ΕΕ) αριθ. 14/2012 (3) («η πρώτη έρευνα κατά της καταστρατήγησης»).
            
         
               (3)
            
            
               Τον Σεπτέμβριο του 2013, μετά από μια δεύτερη έρευνα κατά της καταστρατήγησης, δυνάμει του άρθρου 13 του βασικού κανονισμού, το Συμβούλιο επέκτεινε τα ισχύοντα μέτρα στις εισαγωγές σύρματος από μολυβδαίνιο που περιέχει κατά βάρος 97 % ή περισσότερο αλλά λιγότερο του 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά δεν υπερβαίνει τα 4,0 mm, καταγωγής Λαϊκής Δημοκρατίας της Κίνας, με τον εκτελεστικό κανονισμό (ΕΕ) αριθ. 871/2013 (4) («η δεύτερη έρευνα κατά της καταστρατήγησης»).
            
         1.2.   Αίτηση
   
   
               (4)
            
            
               Στις 26 Ιανουαρίου 2015 η Επιτροπή έλαβε αίτηση, σύμφωνα με το άρθρο 13 παράγραφος 3 και το άρθρο 14 παράγραφος 5 του βασικού κανονισμού, για να διερευνήσει την πιθανή καταστρατήγηση των ισχυόντων μέτρων και να υποβάλει σε καταγραφή τις εισαγωγές σύρματος από μολυβδαίνιο που περιέχει κατά βάρος τουλάχιστον 97 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 4,0 mm αλλά δεν υπερβαίνει τα 11,0 mm, καταγωγής ΛΔΚ.
            
         
               (5)
            
            
               Η αίτηση υποβλήθηκε από την εταιρεία Plansee SE, παραγωγό ορισμένων συρμάτων από μολυβδαίνιο στην Ένωση («ο αιτών»).
            
         1.3.   Έναρξη
   
   
               (6)
            
            
               Η Επιτροπή, ύστερα από ενημέρωση των κρατών μελών, αφού διαπίστωσε ότι υπήρχαν επαρκείς εκ πρώτης όψεως αποδείξεις για την έναρξη έρευνας σύμφωνα με το άρθρο 13 παράγραφος 3 και το άρθρο 14 παράγραφος 5 του βασικού κανονισμού, αποφάσισε να διερευνήσει την πιθανή καταστρατήγηση των ισχυόντων μέτρων και να υποβάλει σε καταγραφή τις εισαγωγές σύρματος από μολυβδαίνιο που περιέχει κατά βάρος τουλάχιστον 97 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 4,0 mm αλλά δεν υπερβαίνει τα 11,0 mm, καταγωγής ΛΔΚ.
            
         
               (7)
            
            
               Η έναρξη της έρευνας πραγματοποιήθηκε με τον εκτελεστικό κανονισμό (ΕΕ) 2015/395 της Επιτροπής, της 10ης Μαρτίου 2015 (5) («ο κανονισμός για την έναρξη της έρευνας»).
            
         1.4.   Έρευνα
   
   
               (8)
            
            
               Η Επιτροπή ενημέρωσε επίσημα για την έναρξη της έρευνας τις αρχές της ΛΔΚ, τους παραγωγούς-εξαγωγείς αυτής της χώρας, τους ενωσιακούς εισαγωγείς που ήταν γνωστό ότι ενδιαφέρονταν, καθώς και τον κλάδο παραγωγής της Ένωσης.
            
         
               (9)
            
            
               Απεστάλησαν έντυπα απαλλαγής στους παραγωγούς-εξαγωγείς στη ΛΔΚ και σε γνωστούς εισαγωγείς της Ένωσης.
            
         
               (10)
            
            
               Τα ενδιαφερόμενα μέρη είχαν τη δυνατότητα να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που καθορίζεται στον κανονισμό για την έναρξη της έρευνας. Όλα τα μέρη ενημερώθηκαν για το γεγονός ότι η άρνηση συνεργασίας μπορεί να οδηγήσει στην εφαρμογή του άρθρου 18 του βασικού κανονισμού και στη συναγωγή συμπερασμάτων με βάση τα διαθέσιμα στοιχεία.
            
         
               (11)
            
            
               Ένας παραγωγός-εξαγωγέας στη ΛΔΚ και o συνδεδεμένος εισαγωγέας του στην Ένωση υπέβαλαν απάντηση στο έντυπο απαλλαγής στην Επιτροπή και έγιναν δεκτοί σε ακρόαση.
            
         
               (12)
            
            
               Δύο εισαγωγείς υπέβαλαν απάντηση στο έντυπο απαλλαγής στην Επιτροπή. Μόνο ένας από αυτούς εισήγαγε μικρές ποσότητες συρμάτων από μολυβδαίνιο κατά την περίοδο της έρευνας (βλέπε αιτιολογική σκέψη 15).
            
         
               (13)
            
            
               Ένας έμπορος διατύπωσε παρατηρήσεις και έγινε δεκτός σε ακρόαση.
            
         
               (14)
            
            
               Η Επιτροπή πραγματοποίησε τις επιτόπιες επαληθεύσεις στις εγκαταστάσεις των ακόλουθων εταιρειών:
               
                           α)
                        
                        
                           παραγωγός-εξαγωγέας της ΛΔΚ:
                           
                                       —
                                    
                                    
                                       Luoyang Hi-tech Metals Co., Ltd, West Lichun Road, Jianxi District, Luoyang, P.R.C
                                    
                                 
                     
                           β)
                        
                        
                           συνδεδεμένος εισαγωγέας στην Ένωση:
                           
                                       —
                                    
                                    
                                       CM Chemiemetall GmbH, Niels-Bohr-Str. 5, 06749 Bitterfeld, Γερμανία
                                    
                                 
                     
                           γ)
                        
                        
                           παραγωγός της Ένωσης:
                           
                                       —
                                    
                                    
                                       Plansee SE, Metallwerk Plansee Strasse 71, 6600 Reutte, Αυστρία
                                    
                                 
                     
         1.5.   Περίοδος έρευνας και περίοδος αναφοράς
   
   
               (15)
            
            
               Η περίοδος έρευνας καλύπτει την περίοδο από την 1η Ιανουαρίου 2010 έως την 31η Δεκεμβρίου 2014. Συγκεντρώθηκαν στοιχεία για την περίοδο της έρευνας για να εξεταστεί, μεταξύ άλλων, η εικαζόμενη αλλαγή του τρόπου διεξαγωγής των εμπορικών συναλλαγών μετά την επιβολή των μέτρων και την επέκτασή τους πρώτον στη Μαλαισία το 2012 (βλέπε αιτιολογική σκέψη 2) και δεύτερον στις εισαγωγές ελάχιστα τροποποιημένου προϊόντος το 2013 (βλέπε αιτιολογική σκέψη 3), καθώς και η ύπαρξη μιας πρακτικής, διαδικασίας ή εργασίας για την οποία δεν υφίσταται ικανός αποχρών λόγος ή άλλη οικονομική σκοπιμότητα πλην της επιβολής του δασμού.
            
         
               (16)
            
            
               Συγκεντρώθηκαν πιο αναλυτικά στοιχεία για την περίοδο αναφοράς από την 1η Ιανουαρίου 2014 έως την 31η Δεκεμβρίου 2014 για να εξεταστεί εάν οι εισαγωγές υπονόμευαν τα επανορθωτικά αποτελέσματα των ισχυόντων μέτρων ως προς τις τιμές και/ή τις ποσότητες, καθώς και η ύπαρξη ντάμπινγκ.
            
         2.   ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ
   
   2.1.   Γενικές παρατηρήσεις
   
   
               (17)
            
            
               Σύμφωνα με το άρθρο 13 παράγραφος 1 του βασικού κανονισμού, η αξιολόγηση της ύπαρξης πιθανής πρακτικής καταστρατήγησης πραγματοποιήθηκε με διαδοχική ανάλυση των εξής:
               
                           —
                        
                        
                           κατά πόσον υπήρξε αλλαγή του τρόπου διεξαγωγής των εμπορικών συναλλαγών μεταξύ της ΛΔΚ και της Ένωσης·
                        
                     
                           —
                        
                        
                           αν η αλλαγή αυτή απέρρεε από πρακτική, διαδικασία ή διεργασία για την οποία δεν υπήρχε ικανός αποχρών λόγος ή άλλη οικονομική σκοπιμότητα πλην της επιβολής του δασμού·
                        
                     
                           —
                        
                        
                           αν υπήρχαν αποδεικτικά στοιχεία για ζημία ή στοιχεία από τα οποία να προκύπτει ότι τα επανορθωτικά αποτελέσματα του δασμού εξουδετερώνονταν όσον αφορά τις τιμές και/ή τις ποσότητες του προϊόντος που αποτελεί αντικείμενο της έρευνας·
                        
                     
                           —
                        
                        
                           και αν υπήρχαν αποδεικτικά στοιχεία ότι ασκείται πρακτική ντάμπινγκ σε σχέση με τις κανονικές αξίες που είχαν καθοριστεί προηγουμένως, εν ανάγκη σύμφωνα με τις διατάξεις του άρθρου 2 του βασικού κανονισμού.
                        
                     
         2.2.   Υπό εξέταση προϊόν και προϊόν που αποτελεί αντικείμενο της έρευνας
   
   
               (18)
            
            
               Το υπό εξέταση προϊόν το οποίο αφορά η πιθανή καταστρατήγηση είναι το προϊόν που υπόκειται στα ισχύοντα μέτρα, όπως περιγράφεται ανωτέρω στην αιτιολογική σκέψη 1. Υπάγεται στον κωδικό ΣΟ ex 8102 96 00. Όπως διαπιστώθηκε στην αρχική έρευνα, το υπό εξέταση προϊόν χρησιμοποιείται κυρίως στον τομέα της αυτοκινητοβιομηχανίας για τη μεταλλική επικάλυψη με ψεκασμό εν θερμώ εξαρτημάτων κινητήρα που υφίστανται σημαντική φθορά, όπως τα ελατήρια του εμβόλου, οι δακτύλιοι συγχρονισμού ή τα όργανα μετάδοσης κίνησης για την αύξηση της αντοχής τους στην απόξεση.
            
         
               (19)
            
            
               Το προϊόν που αποτελεί αντικείμενο της έρευνας είναι το προϊόν που ορίζεται στο άρθρο 1 του κανονισμού για την έναρξη της έρευνας, και συγκεκριμένα i) το σύρμα από μολυβδαίνιο το οποίο περιέχει κατά βάρος τουλάχιστον 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 4,0 mm αλλά δεν υπερβαίνει τα 11,0 mm, το οποίο υπάγεται επί του παρόντος στον κωδικό ΣΟ ex 8102 96 00 (κωδικός TARIC 8102960020) και ii) το σύρμα από μολυβδαίνιο το οποίο περιέχει κατά βάρος 97 % ή περισσότερο αλλά λιγότερο του 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 4,0 mm αλλά δεν υπερβαίνει τα 11,0 mm και το οποίο υπάγεται επί του παρόντος στον κωδικό ΣΟ ex 8102 96 00 (κωδικός TARIC 8102960040). Το προϊόν που αποτελεί αντικείμενο της έρευνας είναι καταγωγής της ΛΔΚ και είναι επίσης γνωστό ως σύρμα από μολυβδαίνιο, το οποίο περιέχει κατά βάρος τουλάχιστον 97 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 4,0 mm αλλά δεν υπερβαίνει τα 11,0 mm.
            
         2.3.   Βαθμός συνεργασίας
   
   
               (20)
            
            
               Μόνο ένας κινέζος παραγωγός-εξαγωγέας, η εταιρεία Luoyang Hi-tech Metals Co. Ltd («LHTM») και ο συνδεδεμένος εισαγωγέας της στην Ένωση Chemiemetall («CM») παρουσιάστηκαν και ζήτησαν απαλλαγή από την ενδεχόμενη επέκταση των ισχυόντων μέτρων. Τόσο η εταιρεία LHTM όσο και η εταιρεία CM συνεργάστηκαν πλήρως στην έρευνα. Ο όγκος των εισαγωγών τους αντιπροσώπευε περίπου το 55 % των συνολικών κινεζικών εισαγωγών στην Ένωση κατά τη διάρκεια της περιόδου αναφοράς.
            
         
               (21)
            
            
               Περίπου το 40 % των συνολικών κινεζικών εισαγωγών στην Ένωση προέρχονται από μη συνεργαζόμενους παραγωγούς. Ειδικότερα, οι κινέζοι παραγωγοί-εξαγωγείς που συνεργάστηκαν στη δεύτερη έρευνα κατά της καταστρατήγησης αλλά οι οποίοι δεν εξαιρέθηκαν από τα ισχύοντα μέτρα, δεν συνεργάστηκαν.
            
         2.4.   Αλλαγή του τρόπου διεξαγωγής των εμπορικών συναλλαγών
   
   
               (22)
            
            
               Ο πίνακας που ακολουθεί περιλαμβάνει στοιχεία από τη δεύτερη έρευνα κατά της καταστρατήγησης, από την αίτηση, από την Comext και τη βάση δεδομένων, τα οποία συλλέχθηκαν σύμφωνα με το άρθρο 14 παράγραφος 6 του βασικού κανονισμού, καθώς και πληροφορίες που συλλέχθηκαν από την εταιρεία LHTM.
            
         
               (23)
            
            
               Δεδομένου ότι μόνον ένας παραγωγός-εξαγωγέας συνεργάστηκε στην έρευνα, όλα τα αριθμητικά στοιχεία που αφορούν ευαίσθητα δεδομένα έπρεπε να δοθούν υπό τη μορφή δεικτών ή υπό τη μορφή εύρους μεγέθους για λόγους εμπιστευτικότητας.
            
         
               (24)
            
            
               Το σύνολο των συρμάτων από μολυβδαίνιο για ψεκασμό που αναφέρεται αθροίζεται από:
               
                           —
                        
                        
                           τις εισαγωγές του υπό εξέταση προϊόντος,
                        
                     
                           —
                        
                        
                           τις εισαγωγές με καταστρατήγηση που εντοπίστηκαν στη δεύτερη έρευνα κατά της καταστρατήγησης,
                        
                     
                           —
                        
                        
                           τις εισαγωγές του προϊόντος που αποτελεί αντικείμενο της έρευνας.
                        
                     
                           Εισαγωγές στην Ένωση (σε τόνους)
                        
                        
                           2010
                        
                        
                           2011
                        
                        
                           2012
                        
                        
                           2013
                        
                        
                           ΠΕ = 2014
                        
                     
                           Οι συνολικές εισαγωγές συρμάτων από μολυβδαίνιο για ψεκασμό (τόνοι σε δείκτη)
                        
                        
                           100
                        
                        
                           463
                        
                        
                           365
                        
                        
                           273
                        
                        
                           362
                        
                     
                           Οι συνολικές εισαγωγές συρμάτων από μολυβδαίνιο για ψεκασμό (σε %)
                        
                        
                           100
                        
                        
                           100
                        
                        
                           100
                        
                        
                           100
                        
                        
                           100
                        
                     
                           Υπό εξέταση προϊόν που υπόκειται στα ισχύοντα μέτρα
                        
                        
                           8
                        
                        
                           0
                        
                        
                           0
                        
                        
                           1
                        
                        
                           5
                        
                     
                           Οι εισαγωγές με καταστρατήγηση που εντοπίστηκαν στη δεύτερη έρευνα κατά της καταστρατήγησης,
                        
                        
                           92
                        
                        
                           100
                        
                        
                           99
                        
                        
                           1
                        
                        
                           0
                        
                     
                           Προϊόν που αποτελεί αντικείμενο της έρευνας (PUI)
                        
                        
                           0
                        
                        
                           0
                        
                        
                           1
                        
                        
                           99
                        
                        
                           95
                        
                     
                           εκ του οποίου PUI της εταιρείας LHTM
                        
                        
                           0
                        
                        
                           0
                        
                        
                           1
                        
                        
                           36
                        
                        
                           55
                        
                     
                           εκ του οποίου PUI των μη συνεργαζομένων παραγωγών-εξαγωγέων από τη ΛΔΚ
                        
                        
                           0
                        
                        
                           0
                        
                        
                           0
                        
                        
                           63
                        
                        
                           40
                        
                     
         
               (25)
            
            
               Σύμφωνα με τις διαπιστώσεις της δεύτερης έρευνας κατά της καταστρατήγησης, οι εισαγωγές του υπό εξέταση προϊόντος έχουν σχεδόν σταματήσει μετά την επιβολή προσωρινών μέτρων κατά την αρχική έρευνα (6) από το 2010. Σχεδόν εξαφανίστηκαν το 2011, το 2012 και το 2013 και αντιπροσώπευαν μόνο το 5 % περίπου των συνολικών εισαγωγών κατά την περίοδο αναφοράς το 2014. Οι εισαγωγές αυτές αντικαταστάθηκαν από τις εισαγωγές καταστρατήγησης που εντοπίστηκαν στη δεύτερη έρευνα κατά της καταστρατήγησης για τα έτη 2010 έως 2012. Από την έναρξη της δεύτερης έρευνας κατά της καταστρατήγησης και τη σχετική καταγραφή των εισαγωγών από τον Δεκέμβριο του 2012 (7) αυτές οι εισαγωγές καταστρατήγησης σχεδόν σταμάτησαν το 2013 και κατά την περίοδο αναφοράς.
            
         
               (26)
            
            
               Ταυτόχρονα, οι εισαγωγές του προϊόντος που αποτελεί αντικείμενο της έρευνας, οι οποίες ήταν ανύπαρκτες ή ασήμαντες κατά τα προηγούμενα έτη, αυξήθηκαν σημαντικά το 2013 και κατά την περίοδο αναφοράς. Τον Οκτώβριο του 2013, κατά τη διάρκεια της περιόδου έρευνας οι ιταλικές τελωνειακές αρχές εξέδωσαν δεσμευτική δασμολογική πληροφορία (ΔΔΠ) για την ταξινόμηση του σύρματος από μολυβδαίνιο με διάμετρο 4,1 mm και 4,2 mm που περιέχει μικρή προσθήκη λανθανίου (μεταξύ 0,22 % και 0,28 %) και πάνω από 97 % αλλά λιγότερο του 99,95 % μολυβδαίνιο. Εν συνεχεία, τον Ιανουάριο του 2014 οι γερμανικές τελωνειακές αρχές εξέδωσαν ΔΔΠ για την ταξινόμηση των συρμάτων από μολυβδαίνιο με περιεκτικότητα σε μολυβδαίνιο άνω του 99,95 % και με διάμετρο περίπου 4,1 mm. Οι εν λόγω ΔΔΠ επιβεβαιώνουν ότι στο προϊόν που αποτελεί αντικείμενο της έρευνας άρχισαν να εμφανίζονται διακυμάνσεις καθαρότερου και λιγότερο καθαρού σύρματος από μολυβδαίνιο με διάμετρο μεταξύ 4,0 mm και 11,0 mm. Οι εισαγωγές του προϊόντος που αποτελούν αντικείμενο της έρευνας αντιπροσώπευαν σχεδόν το σύνολο των εισαγωγών σύρματος από μολυβδαίνιο για ψεκασμό από τη ΛΔΚ το 2013 (περίπου 99 %) και κατά την περίοδο αναφοράς (περίπου 95 %).
            
         
               (27)
            
            
               Η έντονη εμφάνιση από το 2013 και μετά προηγουμένως ανύπαρκτων ή ασήμαντων εισαγωγών του προϊόντος που αποτελεί αντικείμενο της έρευνας, το οποίο έχει αντικαταστήσει εμφανώς εισαγωγές καταστρατήγησης βάσει της δεύτερης έρευνας κατά της καταστρατήγησης, καθώς και η παράλληλη εξαφάνιση των εισαγωγών του υπό εξέταση προϊόντος κατά τη διάρκεια της περιόδου έρευνας συνιστά σημαντική αλλαγή του τρόπου διεξαγωγής των εμπορικών συναλλαγών, όπως απαιτείται από το άρθρο 13 παράγραφος 1 του βασικού κανονισμού.
            
         2.5.   Ύπαρξη πρακτικών καταστρατήγησης
   
   
               (28)
            
            
               Αναλύθηκαν οι δραστηριότητες του συνεργαζόμενου παραγωγού-εξαγωγέα και του συνδεδεμένου με αυτόν εισαγωγέα. Ο συνεργαζόμενος παραγωγός-εξαγωγέας δεν εξήγαγε το υπό εξέταση προϊόν αλλά σύρμα από μολυβδαίνιο που περιέχει κατά βάρος τουλάχιστον 99,95 % μολυβδαίνιο και η διάσταση της εγκάρσιας τομής του (διάμετρος) υπερβαίνει τα 4,0 mm αλλά δεν υπερβαίνει τα 11,0 mm. Οι εξαγωγές αυτές αποστέλλονται στον συνδεδεμένο εισαγωγέα του στη Γερμανία. Οι εξαγωγές αυτές επί του παρόντος δεν υπόκεινται στον ισχύοντα δασμό αντιντάμπινγκ.
            
         
               (29)
            
            
               Στη συνέχεια, ο συνδεδεμένος εισαγωγέας εφαρμόζει εκ νέου έλαση στο εισαγόμενο σύρμα από μολυβδαίνιο, σε διάμετρο κάτω των 4,0 mm, και με την ενέργεια αυτή το μετατρέπει πράγματι στο υπό εξέταση προϊόν, το οποίο υπόκειται στα ισχύοντα μέτρα. Ο συνδεδεμένος εισαγωγέας πωλεί σε τελικούς πελάτες στην Ένωση, κυρίως στον τομέα της αυτοκινητοβιομηχανίας. Η εκ νέου έλαση αυτή πραγματοποιείται από τον συνδεδεμένο εισαγωγέα με τη χρήση εξοπλισμού που αγοράστηκε από τον συνεργαζόμενο παραγωγό-εξαγωγέα. Στην πραγματικότητα, η έρευνα αποκάλυψε ότι η ενέργεια της εκ νέου έλασης έχει απλώς μεταφερθεί από τη ΛΔΚ στη Γερμανία.
            
         
               (30)
            
            
               Ο συνδεδεμένος εισαγωγέας άρχισε να εκτελεί την εκ νέου έλαση στο τέλος του 2012/αρχές του 2013, κυρίως κατά την εποχή όταν εμφανίστηκαν οι εισαγωγές του προϊόντος που αποτελεί αντικείμενο της έρευνας (βλέπε αιτιολογικές σκέψεις 24 και 26 ανωτέρω). Η μελέτη αγοράς που οδήγησε στην επένδυση στη δραστηριότητα αυτού του είδους πραγματοποιήθηκε το 2010, κατόπιν αιτήματος του ιδιοκτήτη του ομίλου στον οποίο ανήκουν ο συνεργαζόμενος παραγωγός-εξαγωγέας και ο συνδεδεμένος εισαγωγέας του, ύστερα από τα προσωρινά μέτρα που επιβλήθηκαν κατά την αρχική έρευνα.
            
         
               (31)
            
            
               Η έρευνα δεν εντόπισε οποιαδήποτε διαφορά στη διαδικασία παραγωγής μεταξύ του προϊόντος που αποτελεί αντικείμενο της έρευνας και του υπό εξέταση προϊόντος, εκτός από το γεγονός ότι το τελευταίο στάδιο της παραγωγής, το οποίο συνίσταται στην εκ νέου έλαση του σύρματος σε διάμετρο κάτω των 4,0 mm, πραγματοποιείται στην ΛΔΚ για το υπό εξέταση προϊόν και στη Γερμανία για το προϊόν που αποτελεί αντικείμενο της έρευνας.
            
         
               (32)
            
            
               Επιπλέον, η έρευνα έδειξε ότι το προϊόν που αποτελεί αντικείμενο της έρευνας δεν μπόρεσε να χρησιμοποιηθεί για επικάλυψη με ψεκασμό από τους χρήστες της Ένωσης, διότι η διάμετρος είναι υπερβολικά μεγάλη για να τοποθετηθεί στον υφιστάμενο εξοπλισμό ψεκασμού. Μπορεί να χρησιμοποιείται μόνο μετά την εκ νέου έλαση σε μικρότερες διαμέτρους, δηλαδή μετά τη μετατροπή του στο υπό εξέταση προϊόν, έτσι ώστε να ταιριάζει με τον εξοπλισμό ψεκασμού και να μπορεί να χρησιμοποιηθεί για τη συνήθη χρήση του, δηλαδή τον ψεκασμό για επικάλυψη μετάλλου (βλέπε αιτιολογική σκέψη 18 ανωτέρω).
            
         
               (33)
            
            
               Επιπλέον, το κόστος παραγωγής του υπό εξέταση προϊόντος και του προϊόντος που αποτελεί αντικείμενο της έρευνας είναι πολύ παρόμοιο. Ωστόσο, το στάδιο της εκ νέου έλασης είναι ακριβότερο (πάνω από το διπλάσιο) όταν πραγματοποιείται στη Γερμανία και όχι στη ΛΔΚ. Από την άλλη πλευρά, το κόστος της εκ νέου έλασης στη Γερμανία ανέρχεται περίπου στο 15-20 % των ισχυόντων μέτρων. Ως εκ τούτου, είναι οικονομικότερο να πραγματοποιηθεί εκ νέου έλαση στη Γερμανία παρά να καταβληθεί ο δασμός. Δεδομένου ότι το τελικό προϊόν είναι το ίδιο, η πρακτική αυτή θεωρείται ως αποφυγή του δασμού.
            
         
               (34)
            
            
               Κατά την από κοινού ακρόαση οι εταιρείες LHTM και CM ισχυρίστηκαν κυρίως ότι η τρέχουσα δραστηριότητα εισαγωγής του προϊόντος που αποτελεί αντικείμενο της έρευνας ήταν ένα σημαντικό στάδιο του επιχειρηματικού μοντέλου τους, που είχαν αναπτύξει ώστε να μπορούν να προμηθεύουν σύρμα από μολυβδαίνιο σε ανταγωνιστικές τιμές. Ανέφεραν επίσης ότι ένα επενδυτικό σχέδιο για την αύξηση της παραγωγικής ικανότητας ήταν σε αναμονή ανάλογα με το αποτέλεσμα της παρούσας έρευνας που θα μπορούσε ενδεχομένως να έχει σοβαρές επιπτώσεις για το επιχειρηματικό τους μοντέλο.
            
         
               (35)
            
            
               Όσον αφορά την οικονομική σκοπιμότητα των εισαγωγών του προϊόντος που αποτελεί αντικείμενο της έρευνας και της εκ νέου έλασής του στη συνέχεια ώστε να μετατραπεί στο υπό εξέταση προϊόν, με αποτέλεσμα να αποφεύγονται έτσι τα ισχύοντα μέτρα, ο παραγωγός-εξαγωγέας και ο συνδεδεμένος εισαγωγέας ισχυρίστηκαν ότι η εκ νέου έλαση επέτρεψε τη δημιουργία νέων θέσεων εργασίας στην Ένωση· ότι τα προϊόντα χαμηλού κόστους θα βοηθούσαν τον κατάντη βιομηχανικό κλάδο να είναι αποτελεσματικότερος και να διατηρήσει τη δραστηριότητά του στην Ένωση· ότι η εταιρεία Plansee, ο παραγωγός της Ένωσης, είναι πολύ ισχυρή στην αγορά της Ένωσης, με μεγάλο μερίδιο αγοράς και ότι η εκ νέου έλαση θα μπορούσε να συμβάλει στη μείωση της δεσπόζουσας θέσης της εταιρείας Plansee.
            
         
               (36)
            
            
               Κανένα από τα εν λόγω επιχειρήματα δεν δικαιολογεί την εισαγωγή του προϊόντος που αποτελεί αντικείμενο της έρευνας και της μετέπειτα εκ νέου έλασης στο υπό εξέταση προϊόν για λόγους άλλους από την αποφυγή του ισχύοντος δασμού αντιντάμπινγκ.
            
         
               (37)
            
            
               Όσον αφορά την απασχόληση, η έρευνα έδειξε ότι η φάση της εκ νέου έλασης αποτελεί το τελευταίο στάδιο της διαδικασίας παραγωγής και είναι ουσιαστικά αυτοματοποιημένη. Οι εργαζόμενοι χρειάζεται να αλλάζουν τις σπείρες του σύρματος, να επιβλέπουν τη διαδικασία της εκ νέου έλασης και την περιτύλιξη του σύρματος. Ως εκ τούτου, ο φόρτος εργασίας είναι πολύ περιορισμένος. Ο αριθμός των θέσεων απασχόλησης που δημιουργούνται στην Ένωση για την εκ νέου έλαση είναι, εν πάση περιπτώσει, υπερβολικά χαμηλός για να αποσοβηθούν δεόντως οι ανησυχίες σχετικά με την έλλειψη θέσεων εργασίας στην αγορά της Ένωσης. Από την άλλη πλευρά, ακόμη και αν η δημιουργία θέσεων εργασίας θα μπορούσε να αναγνωριστεί ως συνέπεια της μεταφοράς της εκ νέου έλασης στην Ένωση, δεν ευσταθεί ότι υπάρχει οικονομική σκοπιμότητα, επειδή είναι σε βάρος της αποφυγής των ισχυόντων μέτρων. Ως εκ τούτου, το επιχείρημα απορρίφθηκε.
            
         
               (38)
            
            
               Όσον αφορά τα επιχειρήματα σχετικά με το συμφέρον των χρηστών να χρησιμοποιούν φθηνότερα σύρματα που υφίστανται εκ νέου έλαση στην Ένωση και σχετικά με τον ανταγωνισμό στην αγορά της Ένωσης, υπενθυμίζεται ότι η τρέχουσα έρευνα πραγματοποιείται σύμφωνα με το άρθρο 13 του βασικού κανονισμού. Σκοπός της έρευνας κατά της καταστρατήγησης είναι να παράσχει τη δέουσα προστασία στα ισχύοντα μέτρα που επιβλήθηκαν, αφού ελήφθησαν δεόντως υπόψη διάφορα συμφέροντα κατά την αρχική έρευνα, μεταξύ άλλων και αυτών των εισαγωγέων και των χρηστών. Ως εκ τούτου, δεν εμπίπτει στο πεδίο εφαρμογής της τρέχουσας έρευνας κατά της καταστρατήγησης η επανεξέταση αυτών των πτυχών. Από την άλλη πλευρά, τα επιχειρήματα αυτά δεν θα μπορούσαν να αποτελέσουν ικανό αποχρώντα λόγο ή άλλη έγκυρη οικονομική σκοπιμότητα της πρακτικής. Πράγματι, εάν το σύρμα από μολυβδαίνιο που πωλείται στους χρήστες είναι φθηνότερο ύστερα από την εκ νέου έλαση στη Γερμανία, αυτό οφείλεται στο γεγονός ότι ο δασμός αντιντάμπινγκ δεν εισπράττεται επί των εισαγωγών του προϊόντος που αποτελεί αντικείμενο της έρευνας (βλέπε αιτιολογική σκέψη 36 ανωτέρω). Ως εκ τούτου, τα επιχειρήματα απορρίφθηκαν.
            
         
               (39)
            
            
               Για τους λόγους αυτούς, συνάγεται το συμπέρασμα ότι δεν υφίσταται ικανός αποχρών λόγος ή άλλη οικονομική σκοπιμότητα της εισαγωγής του προϊόντος που αποτελεί αντικείμενο της έρευνας και την εν συνεχεία εκ νέου έλασή του στην Ένωση εκτός από την επιβολή των ισχυόντων μέτρων. Η εκ νέου έλαση από τον συνδεδεμένο εισαγωγέα ήταν ειδικά σχεδιασμένη και εφαρμόστηκε ως συνέπεια της επιβολής του δασμού αντιντάμπινγκ.
            
         
               (40)
            
            
               Επιπλέον, η δεύτερη έρευνα κατά της καταστρατήγησης των μέτρων έδειξε ότι τα σύρματα από μολυβδαίνιο που περιέχουν άνω του 97 % αλλά λιγότερο του 99,95 % μολυβδαίνιο με προσθήκη λανθανίου και άλλων χημικών στοιχείων («ενισχυμένο σύρμα από μολυβδαίνιο») και με διάμετρο που υπερβαίνει τα 1,35 mm αλλά δεν υπερβαίνει τα 4,0 mm, είναι εναλλάξιμα με καθαρότερο σύρμα από μολυβδαίνιο που περιέχει περισσότερο από 99,95 % μολυβδαίνιο και έχει την ίδια διάμετρο, διότι δεν διαθέτουν σχετικές φυσικές διαφορές και έχουν την ίδια χρήση ή εφαρμογή, δηλαδή την επικάλυψη με ψεκασμό (8).
            
         
               (41)
            
            
               Όπως εξηγείται στην αιτιολογική σκέψη 26 ανωτέρω, η έρευνα αποκάλυψε ότι τον Οκτώβριο του 2013, κατά τη διάρκεια της περιόδου έρευνας οι ιταλικές τελωνειακές αρχές εξέδωσαν δεσμευτική δασμολογική πληροφορία (ΔΔΠ) για την ταξινόμηση του σύρματος από μολυβδαίνιο με διάμετρο 4,1 mm και 4,2 mm που περιέχει μικρή προσθήκη λανθανίου (μεταξύ 0,22 % και 0,28 %) και περισσότερο από 97 % αλλά λιγότερο από 99,95 % μολυβδαίνιο. Η εν λόγω ΔΔΠ επιβεβαιώνει ότι δημιουργήθηκε ενισχυμένο σύρμα από μολυβδαίνιο με διάμετρο μεταξύ 4,0 mm και 11,0 mm.
            
         
               (42)
            
            
               Όπως εξηγήθηκε στην αιτιολογική σκέψη 32 ανωτέρω, o εξοπλισμός ψεκασμού μπορεί να λειτουργήσει μόνο με σύρμα από μολυβδαίνιο (τόσο ενισχυμένο όσο και πιο καθαρό) με διαμέτρους που υπερβαίνουν τα 1,35 mm αλλά δεν υπερβαίνουν τα 4,0 mm. Αυτό σημαίνει ότι όπως και σε σύρματα από μολυβδαίνιο με περιεχόμενο περισσότερο από 99,95 % μολυβδαίνιο και με διάμετρο μεταξύ 4,0 mm και 11,0 mm, τα σύρματα μολυβδαινίου από ενισχυμένο μολυβδαίνιο με διάμετρο μεταξύ 4,0 mm και 11,0 mm μπορούν να χρησιμοποιηθούν μόνο μετά την εκ νέου έλαση σε διάμετρο που υπερβαίνει τα 1,35 mm αλλά δεν υπερβαίνει τα 4,0 mm.
            
         
               (43)
            
            
               Οι άλλοι παραγωγοί-εξαγωγείς, που αντιπροσωπεύουν περισσότερο από το 40 % των συνολικών εισαγωγών του προϊόντος που αποτελούσε αντικείμενο έρευνας το 2014, ούτε εμφανίστηκαν και ούτε συνεργάστηκαν. Σε αυτή τη βάση, σύμφωνα με το άρθρο 18 παράγραφος 1 του βασικού κανονισμού, τα πορίσματα σε σχέση με τη δραστηριότητα άλλων παραγωγών-εξαγωγέων βασίζονται στα διαθέσιμα πραγματικά περιστατικά. Στο πλαίσιο αυτό, τα διαθέσιμα στοιχεία είναι τα ακόλουθα: i) δεν υπήρχαν ενδείξεις ότι το ενισχυμένο μολυβδαίνιο σύρμα διαμέτρου μεταξύ 4,0 mm και 11,0 mm δημιουργήθηκε για έναν συγκεκριμένο σκοπό ή έχει κάποια συγκεκριμένη χρήση ή εφαρμογή διαφορετική από το σύρμα από μολυβδαίνιο με διάσταση της εγκάρσιας τομής (διάμετρο) που υπερβαίνει τα 4,0 mm αλλά δεν υπερβαίνει τα 11,0 mm, με περιεχόμενο κατά βάρος τουλάχιστον 99,95 % μολυβδαίνιο· ii) αντίθετα, με βάση τα ανωτέρω συμπεράσματα από τη δεύτερη έρευνα κατά της καταστρατήγησης (αιτιολογική σκέψη 40 ανωτέρω) και τα πορίσματα της τρέχουσας έρευνας (αιτιολογική σκέψη 42 ανωτέρω), θεωρείται ότι το ενισχυμένο μολυβδαίνιο σύρμα διαμέτρου μεταξύ 4,0 mm και 11,0 mm μπορεί να χρησιμοποιείται μόνον για επικάλυψη με ψεκασμό ύστερα από εκ νέου έλαση σε διάμετρο που υπερβαίνει τα 1,35 mm, αλλά δεν υπερβαίνει τα 4,0 mm· iii) η έρευνα στον συνεργαζόμενο παραγωγό-εξαγωγέα και στον συνδεδεμένο με αυτόν εισαγωγέα επιβεβαιώνει ότι είναι αναγκαία η εκ νέου έλαση του προϊόντος που αποτελεί αντικείμενο της έρευνας για την παραγωγή του υπό εξέταση προϊόντος· iv) το γεγονός ότι η εκ νέου έλαση που έγινε από τον συνεργαζόμενο εισαγωγέα με κόστος που ανέρχεται περίπου στο 15-20 % των ισχυόντων μέτρων (βλέπε αιτιολογική σκέψη 33 ανωτέρω) μπορεί να γίνει από κάθε επιχείρηση στην Ένωση με τον αναγκαίο εξοπλισμό.
            
         
               (44)
            
            
               Ως εκ τούτου, βάσει των ανωτέρω διαπιστώνεται ότι η πρακτική εισαγωγής σύρματος από μολυβδαίνιο που περιέχει κατά βάρος τουλάχιστον 97 % μολυβδαίνιο και έχει μέγιστη διάσταση της εγκάρσιας τομής που υπερβαίνει τα 4,0 mm αλλά δεν υπερβαίνει τα 11,0 mm, καταγωγής ΛΔΚ, το οποίο δεν έχει εμπορική υπόσταση, και κατά συνέπεια η εκ νέου έλασή του στην Ένωση δεν έχουν άλλον αποχρώντα λόγο ή οικονομική σκοπιμότητα πλην της αποφυγής των ισχυόντων μέτρων.
            
         
               (45)
            
            
               Με βάση τα συμπεράσματα όσον αφορά τον συνεργαζόμενο παραγωγό-εξαγωγέα και με βάση τα διαθέσιμα στοιχεία για τους μη συνεργαζόμενους παραγωγούς-εξαγωγείς, η ύπαρξη πρακτικών καταστρατήγησης κατά την έννοια του άρθρου 13 παράγραφος 1 του βασικού κανονισμού καθορίζεται σε εθνικό επίπεδο για όλες τις εισαγωγές του προϊόντος που αποτελεί αντικείμενο της έρευνας από τη ΛΔΚ. Αυτή η πρακτική καταστρατήγησης αφορά μια ελαφρά τροποποίηση του υπό εξέταση προϊόντος για να μπορεί να υπαχθεί σε τελωνειακούς κωδικούς που κανονικά δεν υπόκεινται στα μέτρα, δηλαδή στο προϊόν που αποτελεί αντικείμενο της έρευνας, υπό τον όρο ότι η τροποποίηση δεν αλλάζει τα βασικά χαρακτηριστικά του, όπως προβλέπεται από το άρθρο 13 παράγραφος 1 δεύτερο εδάφιο του βασικού κανονισμού, καθώς και την ανάγκη για την εκ νέου έλαση του προϊόντος που αποτελεί αντικείμενο της έρευνας ώστε να προκύψει το υπό εξέταση προϊόν στην Ένωση.
            
         2.6.   Εξουδετέρωση των επανορθωτικών συνεπειών του δασμού όσον αφορά τις τιμές και/ή τις ποσότητες του ομοειδούς προϊόντος
   
   
               (46)
            
            
               Η αύξηση των εισαγωγών του προϊόντος που αποτελεί αντικείμενο της έρευνας ήταν σημαντική, όπως εξηγείται στην αιτιολογική σκέψη 26 όσον αφορά τις ποσότητες και αντιπροσώπευε σχεδόν το σύνολο των εισαγωγών συρμάτων από μολυβδαίνιο για ψεκασμό από τη ΛΔΚ το 2013 και κατά την περίοδο αναφοράς.
            
         
               (47)
            
            
               Η τιμή εξαγωγής του προϊόντος που αποτελεί αντικείμενο της έρευνας, που προσαρμόστηκε δεόντως ώστε να συνεκτιμηθούν οι πρόσθετες δαπάνες για την εκ νέου έλαση, συγκρίθηκε με το επίπεδο εξάλειψης της ζημίας που ορίστηκε στην αρχική έρευνα.
            
         
               (48)
            
            
               Όσον αφορά τον συνεργαζόμενο παραγωγό-εξαγωγέα, η τιμή εξαγωγής καθορίστηκε με βάση τις πληροφορίες που επαληθεύτηκαν κατά τη διάρκεια της έρευνας. Για τους μη συνεργαζόμενους παραγωγούς-εξαγωγείς, η τιμή εξαγωγής καθορίστηκε με βάση τα στοιχεία της Eurostat, αφού αφαιρέθηκαν οι εξαγωγές που πραγματοποίησε ο συνεργαζόμενος παραγωγός-εξαγωγέας. Το περιθώριο που καλύπτει το κόστος παραγωγής κατά το στάδιο της εκ νέου έλασης βασίστηκε στις πληροφορίες που συγκεντρώθηκαν και επαληθεύτηκαν από τον συνεργαζόμενο συνδεδεμένο εισαγωγέα.
            
         
               (49)
            
            
               Η σύγκριση του επιπέδου εξάλειψης της ζημίας και της τιμής εξαγωγής τόσο του συνεργαζόμενου παραγωγού-εξαγωγέα όσο και των μη συνεργαζόμενων παραγωγών-εξαγωγέων, όπως αυτή καθορίστηκε ανωτέρω, δείχνει σημαντική υποτιμολόγηση.
            
         
               (50)
            
            
               Επομένως, θεωρείται ότι οι επανορθωτικές συνέπειες των ισχυόντων μέτρων υπονομεύονται όσον αφορά τόσο τις ποσότητες όσο και τις τιμές.
            
         2.7.   Αποδεικτικά στοιχεία ως προς την ύπαρξη ντάμπινγκ σε σχέση με την κανονική αξία που είχε καθοριστεί στο παρελθόν για ομοειδή προϊόντα
   
   
               (51)
            
            
               Σύμφωνα με το άρθρο 13 παράγραφος 1 του βασικού κανονισμού και προκειμένου να διαπιστωθεί κατά πόσον οι τιμές εξαγωγής του υπό έρευνα προϊόντος αποτελούν αντικείμενο ντάμπινγκ, οι τιμές εξαγωγής του συνεργαζόμενου παραγωγού-εξαγωγέα και των μη συνεργαζόμενων παραγωγών-εξαγωγέων καθορίστηκαν όπως περιγράφεται στις αιτιολογικές σκέψεις 47 και 48 παραπάνω και σε σχέση με την κανονική αξία που είχε καθοριστεί κατά την αρχική έρευνα.
            
         
               (52)
            
            
               Η σύγκριση μεταξύ της κανονικής αξίας και της τιμής εξαγωγής δείχνει ότι το προϊόν που αποτελεί αντικείμενο της έρευνας εισάγεται στην Ένωση σε τιμές που αποτελούν αντικείμενο ντάμπινγκ κατά τη διάρκεια της περιόδου αναφοράς από τους δύο συνεργαζόμενους και μη συνεργαζόμενους παραγωγούς-εξαγωγείς.
            
         3.   ΜΕΤΡΑ
   
   
               (53)
            
            
               Με βάση τα παραπάνω πορίσματα συνάγεται το συμπέρασμα ότι ο οριστικός δασμός αντιντάμπινγκ που επιβλήθηκε στις εισαγωγές συρμάτων από μολυβδαίνιο καταγωγής ΛΔΚ καταστρατηγήθηκε από εισαγωγές σύρματος από μολυβδαίνιο που περιέχει κατά βάρος τουλάχιστον 97 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 4,0 mm αλλά όχι τα 11,0 mm, καταγωγής ΛΔΚ.
            
         
               (54)
            
            
               Σύμφωνα με την πρώτη περίοδο του άρθρου 13 παράγραφος 1 του βασικού κανονισμού, τα υφιστάμενα μέτρα αντιντάμπινγκ που επιβλήθηκαν στις εισαγωγές του υπό εξέταση προϊόντος καταγωγής ΛΔΚ θα πρέπει συνεπώς να επεκταθούν στις εισαγωγές σύρματος από μολυβδαίνιο που περιέχει κατά βάρος τουλάχιστον 97 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 4,0 mm αλλά δεν υπερβαίνει τα 11,0 mm, καταγωγής ΛΔΚ.
            
         
               (55)
            
            
               Σύμφωνα με το άρθρο 13 παράγραφος 3 και το άρθρο 14 παράγραφος 5 του βασικού κανονισμού, τα οποία προβλέπουν ότι κάθε επέκταση μέτρων πρέπει να εφαρμόζεται στις εισαγωγές που εισέρχονται στην Ένωση βάσει της καταγραφής που επιβάλλει ο κανονισμός για την έναρξη της έρευνας, ο δασμός αντιντάμπινγκ πρέπει να εισπράττεται για τις εισαγωγές στην Ένωση σύρματος από μολυβδαίνιο το οποίο περιέχει κατά βάρος τουλάχιστον 97 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 4,0 mm αλλά δεν υπερβαίνει τα 11,0 mm, καταγωγής ΛΔΚ.
            
         4.   ΑΙΤΗΣΕΙΣ ΑΠΑΛΛΑΓΗΣ
   
   
               (56)
            
            
               Ένας παραγωγός-εξαγωγέας στη ΛΔΚ ζήτησε απαλλαγή από την ενδεχόμενη επέκταση των μέτρων σύμφωνα με το άρθρο 13 παράγραφος 4 του βασικού κανονισμού και απάντησε στο ερωτηματολόγιο.
            
         
               (57)
            
            
               Όπως αναφέρθηκε στην αιτιολογική σκέψη 39, διαπιστώθηκε ότι ο παραγωγός-εξαγωγέας και ο συνδεδεμένος εισαγωγέας του συμμετείχαν σε πρακτικές καταστρατήγησης. Ως εκ τούτου, σύμφωνα με το άρθρο 13 παράγραφος 4 του βασικού κανονισμού, η απαλλαγή δεν μπορεί να χορηγηθεί σε αυτές τις εταιρείες.
            
         5.   ΚΟΙΝΟΠΟΙΗΣΗ
   
   
               (58)
            
            
               Όλα τα ενδιαφερόμενα μέρη ενημερώθηκαν για τα ουσιώδη πραγματικά περιστατικά και το σκεπτικό βάσει των οποίων έχουν συναχθεί τα ανωτέρω συμπεράσματα και τους ζητήθηκε να υποβάλουν παρατηρήσεις. Δεν υποβλήθηκαν παρατηρήσεις.
            
         
               (59)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 15 παράγραφος 1 του βασικού κανονισμού,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Ο οριστικός δασμός αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 511/2010 σχετικά με τις εισαγωγές σύρματος από μολυβδαίνιο που περιέχει κατά βάρος τουλάχιστον 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά δεν υπερβαίνει τα 4,0 mm, καταγωγής Λαϊκής Δημοκρατίας της Κίνας, επεκτείνεται στις εισαγωγές σύρματος από μολυβδαίνιο το οποίο περιέχει κατά βάρος τουλάχιστον 97 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 4,0 mm αλλά δεν υπερβαίνει τα 11,0 mm, καταγωγής Λαϊκής Δημοκρατίας της Κίνας, το οποίο προς το παρόν υπάγεται στον κωδικό ΣΟ ex 8102 96 00 (κωδικοί TARIC 8102960020 και 8102960040).
   2.   Ο δασμός που επεκτείνεται σύμφωνα με την παράγραφο 1 του παρόντος άρθρου εισπράττεται για τις εισαγωγές προς την Ένωση σύρματος από μολυβδαίνιο, που καταγράφεται σύμφωνα με το άρθρο 2 του εκτελεστικού κανονισμού (ΕΕ) 2015/395 και το άρθρο 13 παράγραφος 3 και το άρθρο 14 παράγραφος 5 του κανονισμού (ΕΚ) αριθ. 1225/2009.
   3.   Αν δεν υπάρξει άλλη ρύθμιση, εφαρμόζονται οι ισχύουσες για τους τελωνειακούς δασμούς διατάξεις.
   Άρθρο 2
   1.   Οι αιτήσεις απαλλαγής από τον δασμό που επεκτάθηκε βάσει του άρθρου 1 συντάσσονται σε μία από τις επίσημες γλώσσες της Ευρωπαϊκής Ένωσης και πρέπει να υπογράφονται από εξουσιοδοτημένο πρόσωπο που αντιπροσωπεύει τον φορέα ο οποίος ζητά την απαλλαγή. Η αίτηση πρέπει να αποστέλλεται στην ακόλουθη διεύθυνση:
   
               European Commission
            
         
               Directorate-General for Trade
            
         
               Directorate H
            
         
               Office: CHAR 04/039
            
         
               1049 Brussels
            
         
               Belgium
            
         2.   Σύμφωνα με το άρθρο 13 παράγραφος 4 του κανονισμού (ΕΚ) αριθ. 1225/2009, η Επιτροπή μπορεί να επιτρέψει, με απόφαση, οι εισαγωγές από εταιρείες οι οποίες δεν καταστρατηγούν τα μέτρα αντιντάμπινγκ που επιβλήθηκαν με τον εκτελεστικό κανονισμό (ΕΕ) αριθ. 511/2010 να απαλλάσσονται από τον δασμό που επεκτείνεται δυνάμει του άρθρου 1 του παρόντος κανονισμού.
   Άρθρο 3
   Οι τελωνειακές αρχές καλούνται να διακόψουν την καταγραφή των εισαγωγών, όπως ορίζεται στο άρθρο 2 του κανονισμού (ΕΕ) 2015/395.
   Άρθρο 4
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 29 Οκτωβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 343 της 22.12.2009, σ. 51.
   
      (2)  Εκτελεστικός κανονισμός (ΕΕ) αριθ. 511/2010 του Συμβουλίου, της 14ης Ιουνίου 2010, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων συρμάτων από μολυβδαίνιο καταγωγής Λαϊκής Δημοκρατίας της Κίνας (ΕΕ L 150 της 16.6.2010, σ. 17).
   
      (3)  Εκτελεστικός κανονισμός (ΕΕ) αριθ. 14/2012 του Συμβουλίου, της 9ης Ιανουαρίου 2012, για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 511/2010 στις εισαγωγές ορισμένων συρμάτων από μολυβδαίνιο, προέλευσης Λαϊκής Δημοκρατίας της Κίνας, στις εισαγωγές ορισμένων συρμάτων από μολυβδαίνιο που αποστέλλονται από τη Μαλαισία, ανεξάρτητα από το εάν δηλώνονται ως καταγωγής Μαλαισίας ή όχι, και για την περάτωση της έρευνας όσον αφορά τις εισαγωγές που αποστέλλονται από την Ελβετία (ΕΕ L 8 της 12.1.2012, σ. 22).
   
      (4)  Εκτελεστικός κανονισμός (ΕΕ) αριθ. 871/2013 του Συμβουλίου, της 2ας Σεπτεμβρίου 2013, για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 511/2010 στις εισαγωγές σύρματος από μολυβδαίνιο που περιέχει κατά βάρος τουλάχιστον 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι και τα 4,0 mm, καταγωγής Λαϊκής Δημοκρατίας της Κίνας, σε εισαγωγές σύρματος από μολυβδαίνιο, το οποίο περιέχει κατά βάρος τουλάχιστον 97 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι τα 4,0 mm, καταγωγής Λαϊκής Δημοκρατίας της Κίνας (ΕΕ L 243 της 12.9.2013, σ. 2).
   
      (5)  Εκτελεστικός κανονισμός (ΕΕ) 2015/395 της Επιτροπής, της 10ης Μαρτίου 2015, για την έναρξη έρευνας όσον αφορά την πιθανή καταστρατήγηση των μέτρων αντιντάμπινγκ που επιβλήθηκαν με τον εκτελεστικό κανονισμό (ΕΕ) αριθ. 511/2010 του Συμβουλίου στις εισαγωγές ορισμένων συρμάτων από μολυβδαίνιο, καταγωγής Λαϊκής Δημοκρατίας της Κίνας, από εισαγωγές ορισμένων ελαφρώς τροποποιημένων συρμάτων από μολυβδαίνιο και για την υποβολή των εν λόγω εισαγωγών σε καταγραφή (ΕΕ L 66 της 11.3.2015, σ. 4).
   
      (6)  Κανονισμός (ΕΕ) αριθ. 1247/2009 της Επιτροπής, της 17ης Δεκεμβρίου 2009, για την επιβολή προσωρινού δασμού αντιντάμπινγκ στις εισαγωγές ορισμένων συρμάτων από μολυβδαίνιο καταγωγής Λαϊκής Δημοκρατίας της Κίνας (ΕΕ L 336 της 18.12.2009, σ. 16).
   
      (7)  Κανονισμός (ΕΕ) αριθ. 1236/2012 της Επιτροπής, της 19ης Δεκεμβρίου 2012, για την έναρξη έρευνας όσον αφορά την πιθανή καταστρατήγηση των μέτρων αντιντάμπινγκ που επιβλήθηκαν με τον εκτελεστικό κανονισμό (ΕΕ) αριθ. 511/2010 του Συμβουλίου στις εισαγωγές ορισμένων συρμάτων από μολυβδαίνιο, καταγωγής Λαϊκής Δημοκρατίας της Κίνας, από εισαγωγές ορισμένων συρμάτων από μολυβδαίνιο, ελαφρώς τροποποιημένων, που περιέχουν κατά βάρος 97 % ή περισσότερο αλλά όχι περισσότερο από 99,95 % μολυβδαίνιο, καταγωγής Λαϊκής Δημοκρατίας της Κίνας, και για την υποβολή των εν λόγω εισαγωγών σε καταγραφή (ΕΕ L 350 της 20.12.2012, σ. 51).
   
      (8)  Εκτελεστικός κανονισμός (ΕΕ) αριθ. 871/2013 του Συμβουλίου, της 2ας Σεπτεμβρίου 2013, για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 511/2010 στις εισαγωγές σύρματος από μολυβδαίνιο που περιέχει κατά βάρος τουλάχιστον 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι και τα 4,0 mm, καταγωγής Λαϊκής Δημοκρατίας της Κίνας, σε εισαγωγές σύρματος από μολυβδαίνιο, το οποίο περιέχει κατά βάρος τουλάχιστον 97 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι τα 4,0 mm, καταγωγής Λαϊκής Δημοκρατίας της Κίνας (ΕΕ L 243 της 12.9.2013, σ. 2), αιτιολογική σκέψη 36.